
	Tunnikava  “Kuidas mõjutab tehnoloogia kunsti ja loovust?”

	TUNNI ÕPIEESMÄRK: õpilane mõistab, kuidas tehisaru mõjutab loomingut, autoriõigusi ja arusaama loovusest.
KLASS: 10.–11. klass
KÜLALISÕPETAJA: Timo Toots, kunstnik ja kunstitalu Maajaam asutaja
SEOS RÕK-iga: kultuuripädevus, digipädevus

	Tunni osad

	Häälestus
	Video vaatamine
	Õpilaste iseseisev töö 

	Tunni teema taust:
	Kunst on dialoog inimeste vahel. Sellega saame me teistele anda teada, millest me mõtleme, mida tunneme ja kuidas meie maailmast aru saame. Igasugust tehnoloogiat, sealhulgas tehisaru, võib vaadata kui savi, mida saab endale sobivaks vormida ja oma teose kasuks tööle panna. 
Külas on kunstnik Timo Toots, kellega arutame, kuidas tehisaru mõjutab kunstnikke, autoriõigusi ja meie arusaama loovusest.

	Häälestus:
	Arutlege klassis kahe küsimuse üle: 
1) Kuidas võib tehisaru areng mõjutada kunsti väärtust, kas see pigem langeb või tõuseb?
2) Kas publik võib tulevikus eelistada tehisaru loodud kunsti inimeste loodud kunstile?

	Õpilaste iseseisev töö:

	Õpilastel tuleb 3–4-liikmelistes rühmades luua kunstiteose kavand. Kavandis peab olema teose teema ja idee, valitud kunstivorm (nt pilt, video, installatsioon vms), kuidas tehisaru on ideede või kunstiteose loomiseks kasutatud, lihtne visand või kirjeldus kunstiteosest (selleks võib kasutada tehisaru).
Laske kõikidel rühmadel oma ideid tutvustada. Arutage, miks iga rühm otsustas tehisaru just sel moel oma teoses kasutada. 


* Tunnikava on loodud selleks, et pakkuda õpetajatele välja erinevaid variante õpilaste aktiivseks kaasamiseks tunni teemasse. Tunnikava ei pea tingimata kasutama.

